**Gode råd til SRP-vejledningerne**

**Hvilken rolle spiller dine vejledere?**

Der er forskel på rollen som lærer i den daglige undervisning og rollen som vejleder. Hertil kommer, at du ofte i vejledningen møder lærere, som du ikke har til daglig i dine fag.

* I undervisningen fortæller læreren dig typisk, hvad du skal læse og gennemgår stoffet. Han eller hun har overblik over det faglige indhold og sætter rammerne for det, som du skal lære.
* I vejledningen støtter vejlederen dig i dit eget arbejde med et fagligt problem ved at rådgive, diskutere og stille spørgsmål, som kan hjælpe dig videre. Men hvad du i praksis gør, bygger på dine egne valg. Det er dit ansvar, hvordan arbejdet udvikler sig.

**Hvilken rolle spiller du?**

Du skal være den dynamiske kraft i samspillet med dine vejledere. Til SRP er det dine vejledere, der laver opgaveformuleringen. Ved de individuelle vejledninger indkredses dit emne og interessefelt nærmere. Det er derfor dig, der kommer med udspil og forbereder materiale og spørgsmål til jeres møder.

**Før vejledningsmødet (selve vejledningen, når du har valgt emne/ sag og fag)**

* Du skal inden vejledningerne sende en mail til dine vejledere, hvor du skriver hvad du har gjort dig af overvejelser omkring projektet indhold.
* Få styr på det materiale, som du har og det som du arbejder på at fremskaffe. Skriv det ned - du skal jo alligevel lave en litteraturliste til din SRP - og send også dette til vejlederne før vejledningen.
* Mailen sendes til vejlederne senest kl. 12 hverdagen før vejledningen.

**På vejledningsmødet**

* Medbring alt relevant materiale, litteratur, noter, skriveredskaber.
* Overvej spørgsmål til forhold, som du er usikker på.
* Det forventes, at du udarbejder en slags beslutningsreferat under mødet (hvad fandt vi ud af? - hvordan kommer jeg videre? - hvilket materiale mangler jeg? - hvordan kommunikeer vi frem til næste vejledning? osv.)

**I det hele taget**

* Et forløb med vejledning i forbindelse med opgaveskrivning kræver, du arbejder på en anden måde end du er vant til i det daglige. Du skal selv være udfarende, stille spørgsmål og sørge for at få planlagt dit arbejde, så du udnytter perioden bedst muligt.

**God arbejdslyst.**